
Narva Linnavolikogu määruse eelnõu "Narva linna ametiasutuste struktuuri ja teenistuskohtade koosseisu kinnitamine" juurde

Esimesel aprillil 2013. a jõustus uus avaliku teenistuse seadus. Nimetatud seaduse § 11 lg 5 sätestab, et kohaliku omavalitsuse üksuse ametiasutuse teenistuskohtade koosseisu kehtestab kohaliku omavalitsuse üksuse volikogu. Sama paragrahvi lõike 1 kohaselt määratakse teenistuskohtade koosseisus kindlaks vähemalt ametiasutuse teenistuskohtade jaotus ameti- ja töökohtadeks, nimetused, teenistuskoha tähtaegsus ja koormus.

Ametnikuks ja töötajaks määratlemise kriteeriumid annab ATS § 7. Ametnikuks on nimetatud paragrahvi kohaselt isik, kes on riigiga või kohaliku omavalitsuse üksusega avalik-õiguslikus teenistus- ja usaldussuhtes ning tema ametikohast tulenevate ülesannete sisuks on avaliku võimu teostamine. Seaduse kohaselt on sellisteks ülesanneteks: 
· ametiasutuse juhtimine; 
· riikliku ja haldusjärelevalve teostamine, samuti siseauditi läbiviimine; 
· riigi julgeoleku ja põhiseadusliku korra tagamine; 
· alaliselt riigi sõjaline kaitsmine ja valmistumine selleks; 
· süütegude menetlemine; 
· Eesti Vabariigi diplomaatiline esindamine välissuhtlemises; 
· Riigikogu, Vabariigi Presidendi, Riigikontrolli, õiguskantsleri ja kohtute põhiülesannete täitmiseks vajalike otsuste tegemine, nende sisuline ettevalmistamine või rakendamine; 
· Vabariigi Valitsuse, kohaliku omavalitsuse üksuse volikogu, valla- või linnavalitsuse ja ametiasutuse pädevuses olevate poliitikat kujundavate otsuste sisuline ettevalmistamine või rakendamine; 
· tegevus, mida ei saa avaliku võimu kindlustamise ja arendamise huvides anda ametiasutusega üksnes eraõiguslikus suhtes oleva isiku pädevusse.

Töötaja võetakse aga ametiasutuses töökohale, millel ei teostata avalikku võimu, vaid tehakse üksnes avaliku võimu teostamist toetavat tööd. Töötamine seaduse tähenduses on eelkõige: 
· raamatupidamine; 
· personalitöö; 
· asjaajamistöö; 
· hankespetsialistide tegevus; 
· haldustöötajate tegevus; 
· infotehnoloogide tegevus; 
· muud avaliku võimu teostamist toetavad tööd.

Avalikku võimu teostavaks ei loeta ka isikut, kes täidab volikogu esimehe või aseesimehe või fraktsiooni, vallavanema või linnapea või valla- või linnavalitsuse liikme juures abistavaid või nõustavaid ülesandeid kuni nimetatud isiku volituste või fraktsiooni tegevuse lõppemiseni. Selline abistavaid või nõustavaid ülesandeid täitev isik teeb tööd tähtajalise töölepingu alusel.

Lisaks ametniku ja töötaja eristamisele on käesolevas eelnõus võrreldes varasemate ametiasutuste struktuuri kinnitamist käsitlevate otsustega järgmised erisused: 
· otsuses on välja toodud, et linnas on 2 ametiasutust- linnavolikogu kantselei ja linnavalitsus koos struktuuriüksustega.; 
· seoses linnavalitsuse poolt ettevalmistatava linna põhimäärusega, mille kohaselt tulevikus loobutakse linnavalitsuse struktuuriüksustele põhimääruste kehtestamisest, teeb linnavalitsus ettepaneku määratleda käesolevas eelnõus lühidalt ka struktuuriüksuste ülesanded.

ATSi § 14 lg 3 näeb ette, et linnavolikogu peab määratlema linna ametiasutuste ametnike haridusele, töökogemusele, teadmistele ja oskustele esitatavad nõuded, mis on vajalikud teenistusülesannete täitmiseks. Viidatud nõuded on tavapäraselt olnud kirjas ametnike ametijuhendites. Seepärast peab linnavalitsus mõistlikuks, et see jääb nii ka tulevikus. KOKS § 22 lg sätestab, et seadusega kohaliku omavalitsuse, kohaliku omavalitsusüksuse või kohaliku omavalitsusorgani pädevusse antud küsimusi otsustab kohaliku omavalitsuse volikogu, kes võib delegeerida nende küsimuste lahendamise valitsusele. 

